***Šejtanov ratnik*** je tinejdžerska horor-komedija. Film Šejtanov ratnik je prvo ostvarenje mladog režisera Stevana Filipovića i producentske kuće Hipnopolis. Producent filma je Branislav Jević.

Radnja
------

Film govori o grupi srednjoškolaca, koji upadaju u niz komičnih i strašnih situacija. Cane (Radovan Vujović), Tića (Staša Koprivica) i Mirko (Miloš Tanasković) su srednjoškolci, koji pokušavaju da zaustave iskonsko zlo. Njihov školski drug, iskompleksirani Stanislav (Vladimir Tešović), dokopao se mistične knjige i oslobodio monstruoznog Šejtana. Grupi se pridružuje i simpatični Đomla (Vujadin Milošević), kao i Bora (Marko Mrđenović, glumi i Šejtana). Od glumaca starije generacije pojavljuju se Petar Božović (Zulfikar), Bane Vidaković, Svetlana Bojković, Marko Nikolić (kao Karađorđe), Branislav Lečić (kao Miloš Obrenović), Dragan Nikolić, Dušan Janićijević, Irfan Mensur, Eva Ras. i drugi. Kao specijalni gosti se pojavljuju Bora Đorđević, Teofil Pančić i Ljubomir Vračarević.

Nevolje uglavnom počinju kada se moćne stvari nađu u pogrešnim rukama. Tako je Knjiga koja krije drevno zlo pala u ruke... Stanislavu. To ne bi bio problem da je pomenuti Stanko dobar dečko koji pomaže staricama da pređu ulicu, a ne štreber-psihopata željan krvi drugara iz odeljenja koji su ga zezali. Ali, zlo se ne da kontorlisati...Nesreća bi možda i bila sprečena na vreme, da Betmen i Supermen pokrivaju teritoriju Beograda; ovako je sudbina sveta spala na Caneta, Tiću i Mirka – učenike Stankovog odeljenja sa punim paketom pubertetskih problema u svojim džepovima. Njih troje će se zajedničkim snagama probijati kroz džunglu odeljenskih dizelaša, polu-ludih profesora, napaljenih taksista, alternativnog pozorišta i izgladnelih vampira iz KST-a, samo da bi se suočili sa demonskim užasom koji vreba iz mraka drevne Srbije već nekoliko vekova, a koje čak ni Karađorđe i Knjaz Miloš nisu uspeli da obuzdaju. Koja strana će pobediti, ne zna se; ali jedno je sigurno: neki učenici nikada neće dočekati matursko veče...

Uloge
-----

| Glumac | Uloga |
| --- | --- |
| Radovan Vujović | Cane |
| Stanislava Koprivica | Tića |
| Miloš Tanasković | Mirko |
| Vladimir Tešović | Stanislav |
| Vujadin Milošević | Đomla |
| Marko Mrđenović | Bora, Šejtanov ratnik |
| Petar Božović | Zulfikar |
| Branko Vidaković | Starac Lucius |
| Svetlana Bojković | Latinka |
| Marko Nikolić | Karađorđe |
| Branislav Lečić | Knjaz Miloš |
| Dragan Nikolić | Telal |
| Danilo Bećković | turski vojnik |
| Jasmina Ćorović | Jasmina |
| Bora Đorđević | taksista |
| Sena Đorović | Ksenija |
| Dušan Janićijević | Ibn Ahmet |
| Sanja Kužet | Senka |
| Zoran Maksimović | čuvar kapije u Džehenemu |
| Vladimir S. Marković | zli profesor |
| Irfan Mensur | Veliki vezir |
| Radoslav Milenković | Stankov otac |
| Teofil Pančić | Izbacivač |
| Ivana Pavićević | Rada Bubalica |
| Ognjen Popić | Buljubaša |
| Nikola Rakočević | Novica |
| Eva Ras | Stankova majka |
| Violeta Vujić | Daca |

Nagrade
-------

* Vrnjačka Banja: Specijalna nagrada za scenario.

Zanimljivosti
-------------

Filipović je koristio dosta autobiografskog materijala, kao i materijal iz života svojih devojaka, drugova i kolega iz osnovne i srednje škole, svoje ulice i fakulteta. Likovi negativaca u filmu oblikovani su na osnovu nekoliko Filipovićevih drugova iz vrtića, osnovne i srednje škole i fakulteta, zatim iz njegovog košarkaškog, karate i aikido kluba. Film je zasnovan na idejama koje je Filipović počeo da razvija u vreme bombardovanja kao i u nekim ranijim skečevima svojih profesora i drugarica a koje je razvijao još u osnovnoj školi. Čuvena rečenica „hoću rezultate" odnosi se na jednog 60-ogodišnjeg komšiju a obraćanje rečima „psihopato" odnosi se na dvojicu njegovih najbližih drugova sa Voždovca. Preteča jednog dela filma „Šejtanov ratnik" jeste njegov 15-ominutni film koji je postao popularan još u Filipovićevoj gimnaziji koja se pojavljuje u filmu. Deo filma sniman je u njegovoj osnovnoj školi a u filmu se pojavljuju i njegove profesorke iz gimnazije.

Vanjske veze
------------

* *Šejtanov ratnik* na sajtu IMDb
* Šejtanov ratnik na sajtu Sineseum (na jeziku: srpski)